आम आदमी पार्टी ने चुनाव आयोग से की केंद्रीय सुरक्षा बलों की मौजूदगी में वोटिंग कराने की मांग |
By: admin	| Last Updated: Wednesday, 30 April 2014 12:46 AM
नई दिल्ली: वाराणसी में चुनाव से पहले और मतदान के दौरान हिंसा का अंदेशा जताते हुए आम आदमी पार्टी ने चुनाव आयोग से इस लोकसभा क्षेत्र में और खास तौर पर इसके दो ग्रामीण विधानसभा इलाकों में पर्याप्त मात्रा में अर्धसैनिक बल मुहैया करने को कहा.
पार्टी नेता प्रशांत भूषण ने चुनाव आयोग को लिखे पत्र में कहा है, ‘‘हमें वाराणसी में पर्याप्त मात्रा में केंद्रीय अद्धसैनिक बलों की जरूरत है ताकि यह सुनिश्चित हो सके कि वहां प्रचार और चुनाव शांतिपूर्वक एवं निष्पक्ष तरीके से संपन्न हों. खास तौर पर हमें इस लोकसभा सीट के रोहनिया और सेवापुरी विधानसभा क्षेत्रों में चुनाव के दिन भयभीत किए जाने और हिंसा होने का डर है. ’’ उन्होंने कहा है, ‘‘इसलिए हम आपसे यह सुनिश्चित करने का अनुरोध करते हैं कि उन क्षेत्रों में खासतौर पर चुनाव के दिन पर्याप्त मात्रा में केंद्रीय सुरक्षा बल उपलब्ध किए जाएं.’’ वाराणसी से आप के संयोजक अरविंद केजरीवाल चुनाव लड़ रहे हैं. इस लोकसभा सीट के पांच विधानसभा क्षेत्रों में रोहनिया और सेवापुरी ग्रामीण प्रकृति के हैं जबकि अन्य तीन मुख्य रूप से शहरी क्षेत्र हैं. केजरीवाल भाजपा के प्रधानमंत्री पद के उम्मीदवार नरेन्द्र मोदी के खिलाफ खड़े हैं.
पार्टी ने आयोग से मतदान केंद्रों की वीडियो निगरानी करने को भी कहा.
पार्टी ने आप के कार्यकर्ताओं के खिलाफ हिंसा में शामिल लोगों के खिलाफ कोई कार्रवाई नहीं करने को लेकर वाराणसी प्रशासन की भी आलोचना की. पार्टी कार्यकर्ताओं की कल भाजपा कार्यकर्ताओं ने कथित तौर पर पिटाई की थी.
Web Title: आम आदमी पार्टी ने चुनाव आयोग से की केंद्रीय सुरक्षा बलों की मौजूदगी में वोटिंग कराने की मांग
First Published: Wednesday, 30 April 2014 12:46 AM